# Mark Oliphant

|  |
| --- |
| **Sir Mark Oliphant** |
|  |
|  |
| Rođenje
 | 8. listopada 1901.  Adelaide, SA, Australija |
| Smrt
 | 14. srpnja 2000.  Canberra, ACT, Australija |
| Državljanstvo
 |  australsko  britansko  američko
 |
| Polje
 | fizika
 |
| Institucija
 | Sveučilište u Birminghamu Cavendishov laboratorij Nacionalni laboratorij Lawrence Berkeley Australsko nacionalno sveučilište
 |
| *Alma mater* | Sveučilište u Adelaideu Sveučilište u Cambridgeu
 |
| Akademski mentor
 | Ernest Rutherford
 |
| Istaknuti studenti
 | Ernest William Titterton
 |
| Poznat po
 | suotkrivač deuterija, tricija, helija-3 i nuklerane fuzije razvoj mikrovalnog radara
 |
| Religija
 | ateist
 |

**Sir Marcus "Mark" Laurence Elwin Oliphant**, AC KBE FRS FAA (Adelaide, 8. listopada 1901. - Canberra, 14. srpnja 2000.) je bio utjecajni australski fizičar i humanitarac koji je igrao znakovitu ulogu u prvoj eksperimentalnoj demonstraciji nuklearne fuzije kao i razvoju nuklearnog oružja.

Oliphant je rođen 1901. godine u Adelaideu, a 1922. godine je diplomirao na lokalnom sveučilištu. Godine 1927. dobiva stipendiju kako bi nastavio sa svojim istraživanjima žive te se seli u Englesku, gdje radi u Cavendishovom laboratoriju pod mentorstvom Ernesta Rutherforda. Radeći tamo, koristio je čestični akcelerator kako bi ispaljivao jezgre teškog vodika (deuterij) u različite mete. Tako je došao do otkrića jezgara helija-3 i tricija. Također je otkrio kako, kada te jezgre zajedno reagiraju, čestice koje se oslobađaju imaju više energije nego što su imale prije same reakcije. Došlo je do oslobađanja energije iz jezgara, a Oliphant je zaključio kako se radi o posljedici nuklearne fuzije.

Oliphant je Cavendishov laboratorij napustio 1937. godine kako bi predavao fiziku na Sveučilištu u Birminghamu. Na sveučilištu je pokušao izgraditi ciklotron od 150 cm, ali je izradu prekinuo početak Drugog svjetskog rata 1939. godine. Ubrzo se prebacio na istraživanje radara, da bi nedugo zatim postao vođa sveučilišne skupine, u kojoj su sudjelovali i John Randall i Harry Boot, koja je stvorila novi, radikalni dizajn - šuplji magnetron - koji je omogućio izradu mikrovalnog radara. Kasnije je sudjelovao u izradu komisije koja je predvidjela izradu atomske bombe te je bio jedan od glavnih prenositelja te vijesti u Sjedinjene Države, što će biti poticaj za početak projekta Manhattan. Tokom posljednjih godina rata, Oliphant je surađivao s Ernestom Orlandom Lawrenceom na elektromagnetskoj separaciji izotopa.

Godine 1956., Lavoslav Ružička ga je predložio za Nobela za fiziku, no nagrada mu nije uručena.

Nakon rata, Oliphant se vratio u Australiju gdje je postao ravnatelj istraživačke škole pri Australskom nacionalnom sveučilištu, gdje je inicirao dizajniranje i izgradnju najvećeg svjetskog homopolarnog generatora (500 MJ). Umirovio se 1976. godine, nakon što je pet godina (1971. - 1976.) obnašao dužnost guvernera Južne Australije. Na tu je poziciju imenovan na savjet premijera Dona Dunstana. Sudjelovao je i u osnivanju stranke Australskih demokrata te je 1977. godine predsjedao osnivačkom skupštinom stranke. U kasnijim godinama, nakon što je gledao kako mu se supruga Rosa pati prije smrti 1987. godine, postao je aktivni zagovaratelj eutanazije. Umro je 14. srpnja 2000. u Canberri.